โบรกฯปรับเป้า KCE แนะรอเก็บหลังผ่านจุดต่ำสุดช่วงท้ายปี
โบรกฯปรับเป้า KCE ลงเหลือ 37 บาท แม้ราคาหุ้นปรับลงแรงสะท้อนข่าวร้ายแล้ว แนะรอเก็บหลังผ่านจุดต่ำสุดชในไตรมาส 4/18
8 พ.ย. 2561

บล.ฟินันเซีย ไซรัส ระบุในบทวิเคราะห์ (8 พ.ย.) ว่า ผู้บริหารบริษัท เคซีอี อีเลคโทรนิคส์ จำกัด (มหาชน) หรือ KCE ให้ภาพคำสั่งซื้อจะกลับมาฟื้นปีหน้า หลังค่ายรถยนต์ในยุโรปปรับตัวให้เข้ากับมาตรฐาน WLTP แล้วเสร็จ ส่วนแนวโน้มกำไรไตรมาส 4/18 ยังไม่ดี ส่วนหนึ่งเพราะ Low Season และคำสั่งซื้อยังถูกกดดันเนื่องจาก WLTP จะกระทบเต็มไตรมาส (เทียบกับไตรมาส 3/18 ที่โดนเดือนเดียว) และอัตรากำไรขั้นต้นจะอ่อนตัวลงต่อ
ขณะที่บริษัทตั้งเป้าปริมาณขายกลับมาโตปีหน้า 15 – 16% แต่ราคาขายอาจต้องปรับลงราว 2% ทั้งนี้ฝ่ายวิจัยปรับลดกำไรปีนี้ลง 16% เหลือ 2,063 ลบ. (-19% Y-Y) และปีหน้าลง 21% Y-Y เหลือ 2,558 ลบ. (+24% Y-Y) ปรับลดราคาเป้าหมายปี 2019 เป็น 37 บาท จากเดิม 47 บาท แม้ราคาหุ้นปรับลงแรงสะท้อนข่าวร้ายแล้ว แต่กำไรไตรมาส 4/18 จะเป็นจุดต่ำสุดของปี จึงแนะนำให้รอซื้อหลังผ่านงบไตรมาส 4/18